
«Qui hi ha». Creació, direcció artística i interpretació: Isabel Bassas Portús, Arnau Boces Obis, Àlex Cabré Calleja, Eduard Molins Alentà, Victor Pérez-Pallarès Setó (AMAGA). Amb la participació especial de: Bernat Fernandez Batlle, Galatea Ferrero Luque, Nuno Rodriguez Cáceres. Veu: Núria Martínez Vernis. Direcció: Marc Cartanyà Pena, AMAGA. Dramatúrgia: Eduard Olesti, AMAGA. Moviment: Rober Gómez. Disseny d’il·luminació: Gabriela Bianchi Flores. Disseny audiovisual i espai sonor: Victor Pérez-Pallarès Setó. Assistència a la producció musical: Alex Arissa, Yun Tei. Il·lusionisme: Arnau Boces Obis, Àlex Cabré Calleja. Assessorament en il·lusionisme: Kalle Nio. Disseny d’escenografia i vestuari: AMAGA. Construcció d’escenografia: Saleta Lorenzo García, Eduard Palaus Benet. Confecció de vestuari: Atena Pou Clavell. Maqueta: Roger Lahuerta. Pròtesi: David (Solver FX). Ambientador: Giacomo Bassi. Vinilat: Quim Gual. Fotografia: AMAGA. Producció: AMAGA. Agraïments: Adrià Girona, PEDRA, Konstandinos Petru Kavafis, Joan Ros, Pepe Sales, Hangar, Gual Grafica. Una coproducció d’AMAGA, el Grec 2026 Festival Barcelona i Centre de les Arts Lliures de la Fundació Joan Brossa. Amb el suport del Teatre La Unió d’Alpicat i l’Abri Genève. AMAGA és companyia resident de la Nau Ivanow. Festival Grec 2026. Direcció: Marc Cartanyà Pena i AMAGA. Centre de les Arts Lliures - Fundació Joan Brossa, Barcelona. Del 13 al 22 de juliol.
______________________________________________________
Poesia escènica, ritual i il·lusionisme per conjurar el terror

El jove col·lectiu AMAGA, que investiga en disciplines com l’il·lusionisme, el moviment, les arts plàstiques i l’audiovisual, acaba de presentar el seu segon espectacle a la Fundació Joan Brossa - Centre de les Arts Lliures, dins el Festival Grec. Generacionalment marcats pel món dels videojocs i de les xarxes socials, estan interessats a explorar escènicament la qüestió dels rituals. És per això que han investigat profusament sobre l’horror, l’error i el terror en els paisatges físics i les cerimònies virtuals. En aquesta ocasió, parteixen del subgènere cinematogràfic conegut com a home invasion, que cal entendre en clau metafòrica: aquí la casa funciona com un espai mental, sembrat de temors que remeten, potser, a desitjos inconfessables.


Qui hi ha és una peça singular, amb una poètica molt genuïna, que posa en primer terme la por —a viure, a morir, a no tenir-ne prou— i fa ús d’un il·lusionisme del quotidià com a estratègia d’estranyament i aproximació a una psique ferida. Assistim al fosc teatret mental d’un jove solitari, el Pere              —magnètic Arnau Boces Obis—, que sobreviu entre la idolatria envers un influenciador i el deure de cuidar la mare malalta —aquesta, caracteritzada al fons com un fardell, sembla més un llast del passat que una realitat del present. La nit de Cap d’Any, el llindar per excel·lència —entre un temps que s’acaba i un altre que tot just comença—, veurem com el Pere se submergeix en un món invisible de successives estances o balla un vals amb una làmpada. I ens adonarem de fins a quin punt és presa d’un pànic antic. El personatge demana a crits un senyal —un ritual— que l’ajudi a sortir de l’impàs.

En aquest projecte, al col·lectiu s'hi sumen Eduard Olesti com a codramaturg i Marc Cartanyà Pena com a director. Tots els membres d’AMAGA són a escena, d’una manera o d’una altra: en forma de mare-embalum (Isabel Bassas Portús), streamer perdonavides (Victor Pérez-Pallarès Setó) o tècnics de Janus Serveis (Àlex Cabré Calleja i Eduard Molins Alentà), una empresa tan misteriosa com invasiva. Ara bé, qui obre i tanca el ritual escènic —amb una presència escènica envejable— és un nen: comença dibuixant balcons sobre una capsa de cartó amb finestres i acabarà trencant la pinyata de la por.


L’espai, construït i desconstruït a partir de mòduls mòbils, evoca l’interior d’un pis amb dibuixos d’humitat que reenvien a objectes fantasmals. Un dels elements centrals de la composició és la porta d’entrada a l’habitatge: com que està trencada i no es pot tancar, el Pere hi ha instal·lat dotze cadenats. Penjat en una de les parets hi ha un rellotge rodó, de cèrcol il·luminat, al qual li va baldera la marca deixada pel rellotge de pèndol que el va precedir. En una pantalla de plasma, un streamer —Víctor Pérez-Pallarès, dissenyador de l’efectiu i progressivament aterridor espai sonor— engega amb efecte autotune i cadència hipnòtica una mena de lletania ritual: “Per Cap d’Any surt una flor d’un forat més gran que jo”; “fins i tot l’infern té porta”; “tot demana salvació”.

En aquesta peça, que va d’accessos, transicions i llimbs, Janus bifront, el déu guardià de les portes, dona nom a una empresa de serveis en què tan aviat arreglen rellotges, ocells o mares com “eixuguen somnis humits”, “ceguen els sords” o “fan cantar els afònics”; són capaços, fins i tot, de fer conviure una eutanàsia i una cesària —mort i naixement. El serraller assumit per Àlex Cabré fa aparèixer i desaparèixer objectes i acaba traient-se de la màniga un missatge revelador que amaga —AMAGA— un poema de Kavafis.


Les agulles del rellotge giren embogides i l’escena es converteix en un portal difús, fumejant i sobrenatural —el potent disseny lumínic va a càrrec de Gabriela Bianchi Flores. La part posterior dels mòduls ofereix el mateix disseny i efecte cinètic que la roba dels dos operaris o “metges del temps”. Les coses es trenquen —diu un oracle maldestre, que embarbussa el misteri amb molta vis còmica. L’streamer, després de repetir com un mantra que ja és mitjanit     —“hi ha una festa de llops”—, acaba irrompent en l’espai del Pere com un invader. També la mare, híbrid de revenant sinistre i esfinx dels edredons, revela la seva veritat.


S’escenifica així un singular i imaginatiu ritual de pas en un codi mig aleatori i mig esotèric —místic, paorós— que connecta amb freqüències d’ona vingudes del més profund de la psique, en una atmosfera amb textures de malson. La proposta, que s’obre pas amb gest i vocació exploratoris, mostra un univers sòlid i ben treballat. La poesia escènica i il·lusionista del col·lectiu AMAGA atrapa i fa venir ganes de més. Aquesta ha estat, sens dubte, una de les sorpreses més grates del Festival Grec 2026.

Ana Prieto Nadal, Recomana, 17 juliol 2026
Les dotze campanades adulterades


El Col·lectiu Amaga obre una Dimensió desconeguda al teatre. Digna de la série televisiva, que Llàtzer Garcia traslladaria a l’escena (L’última nit del món).  La raresa de la situació, en un espai indeterminat, desmanegat, obliga a una màxima atenció a l’espectador. Marc Cartanyà, d’Íntims Produccions dirigeix aquesta peça que té un cert regust a peces com Èter brota, Dels intestins una soga i del cul un sac de gemecs, Un tall, dos terços. Els quadres surrealistes de Dalí pintaven rellotges que s’estovaven. Ara, en aquest pis embrutit i descuidat hi ha un rellotge que, en un instant de canvi de paradigma es mourà amb una velocitat inadequada. Tot deixarà de ser racional.


El surrealisme apel·la al somni, a la narració incoherent, als fets increïbles. Joan Brossa era un enamorat (també) de les arts parateatrals que trobaven noves formes de representació, fos la màgia (Hausson era un dels seus preferits Jugant amb la màgia), el fregolisme (Gran Fracaroli d’Els Pirates) o l’estripis (Laberint Striptease, de Roberto G Alonso).

Per això, incorporar el col·lectiu Amaga a la Fundació de les Arts Lliures no pot ser més apropiat. El muntatge ve carregat de l’estranyesa del malson. D’un jove que, en una nit de Cap d’Any, atén la mare enllitada mentre prepara el cotilló i el raïm i juga a l’ordinador. De sobte, les parets es començaran a moure. La porta amb dotze passadors no tanca bé. Un manyà li repararà el pany de la porta, traient-li l’aigua, com qui fa un canvi d’oli. Aquesta bossa es transformarà en una mena de ciri per a rituals D’una cessaria sortirà una carpa immensa. I el guardià rebrà l’encàrrec d’avançar una generació i trobar relleu. El pis, esventrat, recorda a l’oficina de Cirquemétrage de Júlia Campistany (Fira Trapezi 2026).


El disbarat, que deixa el protagonista totalment vençut per les circumstàncies, davant de la incredulitat dels espectadors manté una amenaça latent. En l’estranyesa, sempre hi pot haver una ombra perversa de maldat, de crueltat. Potser és una reacció a provar de comprendre un seguit d’accions amb un il·lusionisme desbordant. Com els veïns de Passaran coses fantàstiques, es percep una estranyesa que diverteix perquè descol·loca, però que, tot seguit, incideix a una dimensió inquietant. Com a Un cos sense talent dels Monte Isla, l’acció és fantasiosa i la raresa ajuda a fer els girs en la peça. El quid clau és entendre qui és el protagonista si l’espai i la situació, o els personatges que hi habiten. La nova dimensió que proposa Amaga desjerarquitza el protagonisme. El qui es pot transformar en el què i desborda el món previsible.

Jordi Bordes, Recomana, 21 juliol 2026
L'inútil intent de barrar-li el pas a la por

Ja puc tenir la porta de casa blindada amb tants panys cadenats  com els que ha instal·lat a la porta de casa seva en Pere, el principal protagonista d’aquest malson imaginat pel col·lectiu AMAGA amb un tarannà que pot recordar força aquell altre  amb el qual Peeping Tom imagina els seus somnis escènics: la por, sempre troba la forma d’escolar-se en els més blindats espais físics o mentals.


I ja pot en Pere posar-se a menjar a ritme de campanada els dotze raïms de la sort la nit de Cap d’Any: alguna cosa fa pensar que per molts raïms que mengi la seva sort no canviarà massa d’un any per l’altre. I ni l’estimada i monstruosa mare que agonitza a l’habitació del costat i requereix cures intensives ni les bellugadisses parets d’un pis que no sembla precisament un cau acollidor en el qual trobar aixopluc, fan presagiar res encoratjador en aquest sentit.


Tampoc ajuda el títol de l’espectacle en el qual es troba: aquestes tres paraules, QUI HI HA, conviden sempre al neguit, obren sempre interrogants sobre imprecises presencies intuïdes que no han estat precisament convidades a fer acte de presencia. I això no ho arregla ni el truc de màgia destraler que potser se t’acaba caient de la màniga en la qual pretenies amagar-lo. Ni el fet  que el pas del temps depengui d’un rellotge que no controla les hores.


Ni que el teu màxim guru prengui la forma d’una mena  d’influencer amb moltes infules que demostra ser el millor aliat possible de la solitud digital que t’ataca i t’aïlla encara més i a totes hores. Ni que l’empresa en mans de la qual diposites la teva seguretat quotidiana, estigui representada per un empleat tan tocat de prosaica poesia com ho està tot aquí, però no massa fiable pel que fa a les seves aptituds professionals.


La por, les pors de tota mena que constitueixen no ja una amenaça si no una angoixosa realitat ben palpable, no està pas renyida  amb aquella mena d’humor indefinit i sovint defensiu  que fa acte de presencia quan les coses inquietants comencen a adoptar formes terrorífiques, i que aquí també fa grotesc acte de presència. I la voluntat d’AMAGA a l’hora de fer conviure tots aquests ingredients, ens diu molt sobre la seva voluntat de traspassar límits dramatúrgics i crear un llenguatge propi que remarqui les seves senyes d’identitat, influències de Peeping Tom a banda.


Però el resultat final ,em sembla situat a considerable distància  dels seus objectius. Em sembla un xic perdut entre la màgia potàgia que no acaba de treure-li partit al misteri de l’il·lusionisme i el sobredimensionat pes que se li atorga a la movedissa escenografia com si aquesta fos capaç de suplir els forats de la dramatúrgia. I en sembla també massa necessitat encara d’un treball interpretatiu més intensiu , més buit d’aires casolans i més farcit de rigor actoral.

Així doncs, el resultat final acaba semblant-se més a un projecte prometedor encara necessitat de moltes hores de treball malgrat els puntuals encerts que exhibeix a l’hora de crear un adient  espai visual i sonor , que a un muntatge consolidat capaç d’aconseguir ficar-nos al cos la por quotidiana embolcallada de poètica  il·lusionista.

Aquestes tres paraules, QUI HI HA, conviden sempre al neguit, obren sempre interrogants sobre imprecises  presencies intuïdes que no han estat precisament convidades a fer acte de presencia. I això no ho arregla ni el truc de màgia destraler que potser se t’acaba caient de la màniga en la qual pretenies amagar-lo.
Ramon Oliver, Recomana, 30 juliol 2026

